શ્રુતિએ જવાબ આપ્યો, "કાકા, આ તો એકદમ સીધી જ વાત છે ને.” વાત આગળ ચલાવતા શંભુકાકાએ કહ્યું કે, "ઓ.કે તો હું આજે તને થોડું હોમવોર્ક આપું છું. તારે હવે તારી પોતાની સુખની દુકાન ખોલવાની છે. જેનાથી તને કોઈ દિવસ સુખની તંગી નહી પડે. તને આ વાત કેવી લાગે છે ?” શ્રુતિએ તેમની વાત ધ્યાનથી સાંભળ્યા પછી પૂછ્યું, "સુખની દુકાન ખોલવાની ? વાહ ! આ તો બહુ મજાની વાત લાગે છે ! પણ કાકા, હું આ કામ કેવી રીતે કરી શકું ?” શંભુકાકાએ માથું હલાવીને ઉત્સાહથી કહ્યું, "એ તો બહુ સહેલું છે ! તારે ફક્ત આટલું જ કરવાનું છે. તું સવારે ઊઠે ત્યારથી તારે બધાને ફક્ત સુખ જ આપવાનું. કોઈને પણ દુ:ખ નહી આપવાનું."